กรมควบคุมมลพิษ พบค่าฝุ่นละอองในพื้นที่กรุงเทพมหานครเช้านี้ลดลงหลายจุด หลังทุกภาคส่วนบูรณาการออกปฏิบัติการแก้ไขปัญหาอย่างจริงจัง
กรมควบคุมมลพิษ พบค่าฝุ่นละอองในพื้นที่กรุงเทพมหานครเช้านี้ลดลงหลายจุด หลังทุกภาคส่วนบูรณาการออกปฏิบัติการแก้ไขปัญหาอย่างจริงจัง นายประลอง ดำรงค์ไทย อธิบดีกรมควบคุมมลพิษ เปิดเผยว่า จากกาตรวจสอบภาพรวมสภาพอากาศเช้าวันนี้ พบว่า ค่าฝุ่นละอองหลายจุดลดลง สืบเนืองจากปฏิบัติการของหน่วยงานที่เกี่ยวข้องที่ร่วมกันดำเนินการในช่วง 2 วันที่ผ่านมา ทั้งการตั้งด่านตรวจจุดสกัด 20 จุดเพื่อป้องกันรถที่มีควันดำ รถบรรทุกขนาดใหญ่ที่ใช้น้ำมันดีเซลที่ไม่ได้มาตรฐานเข้ามาในเขตชั้นใน ตลอดจนการบูรณาการของกระทรวงมหาดไทยให้ผู้ว่าราชการจังหวัด 5 จังหวัดรอบพื้นที่ปริมณฑลรวมถึงกรุงเทพมหานคร สั่งการไม่ให้มีการเผาในช่วง 2 เดือนนี้ ประกอบกับการรายงานสภาพอากาศของกรมอุตุนิยมวิทยา ว่า มีลมอ่อนๆ พัดเข้ามาในระยะนี้ ส่งผลให้ค่าฝุ่นละอองลอยตัวขึ้นชั้นบรรยากาศได้ดีจึงทำให้ค่า PM ลดลง  สำหรับการวัดค่าฝุ่นละออง พบว่า ในพื้นที่วังทองหลาง พญาไท และบางขุนเทียน มีค่าฝุ่นละอองมากขึ้นมาจากปัจจัยของสภาพจราจร อย่างไรก็ตามจากการที่กระทรวงคมนาคมได้ดำเนินการแก้ไขปัญหาการก่อสร้างรถไฟฟ้าในหลายจุด พร้อมทั้งคืนช่องทางการจราจรและหยุดกิจกรรมที่เกิดฝุ่นละอองเพื่อลดปัญหาการจราจรที่หนาแน่นจะช่วยลดค่าฝุ่นละอองได้มากยิ่งขึ้น